Virallinen lehti nro C 089 , 10/04/1995 s. 0060

C 225 30/08/95 P. 0050



B4-0391, 0396, 0397, 0400, 0403, 0404, 0408 ja 0409/95 Päätöslauselma komission toiminta- ja lainsäädäntöohjelmasta vuodelle 1995 Euroopan parlamentti, joka - ottaa huomioon työjärjestyksensä 49 artiklan, - ottaa huomioon 25. lokakuuta 1993 annetun toimielinten välisen julistuksen demokratiasta, avoimuudesta ja toissijaisuusperiaatteesta ((EYVL C 329, 6.12.1993, s. 133)), - ottaa huomioon komission ohjelman vuodelle 1995 (KOM(95)0026) ja lainsäädäntöehdotusten ja ensisijaisten kansainvälisten sopimusten suuntaa-antavan aikataulun (SEC(95)0244), - ottaa huomioon 17. ja 18. tammikuuta 1995 käydyn keskustelun nimetyn komission poliittisista päälinjauksista ja 18. tammikuuta 1995 tekemänsä päätöksen nimetyn komission hyväksymisestä ((kyseisen päivän istuntopöytäkirja, osa II, kohta 1)), - ottaa huomioon komission puheenjohtajan 15. helmikuuta 1995 antaman julkilausuman komission ohjelmasta ja asiasta käydyn keskustelun, - ottaa huomioon neuvoston puheenjohtajamaan tammikuun istuntojakson aikana julkituomat prioriteetit vuoden 1995 ensimmäiselle puolivuotiskaudelle, A. katsoo, että komission ohjelma on hyödyllinen väline suunniteltaessa unionin toimielinten lainsäädännöllisiä toimenpiteitä, B. katsoo, että lainsäädäntöohjelma on toimielinten välinen ohjelma, joka voidaan panna täytäntöön tehokkaasti vain jos unionin toimielimet sen hyväksyvät, Menettely 1. Pitää myönteisenä ohjelman rakennetta sekä sen antamia mahdollisuuksia, erityisesti monien vihreiden ja valkoisten kirjojen sisällyttämistä ohjelmaan, minkä vuoksi Euroopan parlamentti voi ilmaista näkökantansa uusista toimenpiteistä ja puuttua päätöksentekomenettelyyn aikaisessa vaiheessa; toivoo, että näitä keskeisiä asiakirjoja voitaisiin pitää tulevien lainsäädäntöehdotusten perustana; 2. Pitää myönteisenä komission puheenjohtajan Santerin ilmoitusta lainsäädäntöohjelman jokasyksyisestä uudelleenarvioinnista ja vaatii, että arvioinnin tulokset esitettäisiin parlamentille niin, että komissio ja Euroopan parlamentti voivat tehdä yhteisen päätöksen eri ehdotusten perusteella aloitettavista toimenpiteistä; 3. Toteaa, että komissio ei onnistunut viemään päätökseen vuoden 1994 lainsäädäntöohjelmaa ja että parlamentille ei ole ilmoitettu syitä, jotka johtivat monien ehdotusten hylkäämiseen, muuttamiseen tai lykkäämiseen; on sitä mieltä, että jokaista yksittäistä tapausta koskevat selitykset ovat erittäin tärkeitä koko lainsäädäntöohjelman noudattamisen uskottavuudelle; on sitä mieltä, että jokasyksyinen toimielinten välinen arviointi olisi suoritettava ehdotuksista, jotka ovat olleet neuvostossa yli vuoden ajan; vaatii nykyisen talousarvion yhteydessä käytettävien menettelytapojen kaltaisten tapojen noudattamista, joiden mukaisesti neuvosto, parlamentti ja komissio ymmärretään eliminä, jotka ratkovat riitoja ja jotka valvovat lainsäädäntöohjelman toimeenpanoa; 4. Kiinnittää huomiota siihen, että viimeksi kuluneen vaalikauden aikana parlamentin oli käsiteltävä 23 % lainsäädäntöehdotuksista kiireellistä menettelyä noudattaen, koska neuvosto tai komissio oli sitä pyytänyt; tämä luku olisi voinut olla korkeampikin, ellei parlamentin olisi ollut pakko yli 200 tapauksessa hylätä kiireellistä menettelyä koskeva pyyntö joko erittäin lyhyiden määräaikojen tai vaadittujen asiakirjojen puuttumisen vuoksi; toivoo, että edellä mainittu prosenttiluku pienenee huomattavasti tulevaisuudessa yhteisen lainsäädännöllisen suunnittelun avulla, jotta voitaisiin välttää tällaisissa kiireellisissä menettelyissä esiintyviä kiistoja, jotka estävät Euroopan parlamenttia antamasta asiaankuuluvaa huomiota käsiteltävänä olevalle asialle; 5. On sitä mieltä, että mille hyvänsä lainsäädäntöohjelmaa koskevalle päätöksentekomenettelylle on yritettävä varmistaa yhteisymmärrys komission, parlamentin ja neuvoston välillä; kehottaa tässä yhteydessä neuvostoa ottamaan osaa pyrkimyksiin luoda avoin ja tehokas lainsäädäntöohjelma ja päättää, sekä tuoda julki joka syksy omat seuraavaa vuotta koskevat lainsäädännölliset prioriteettinsa osana vastuullista toimielinten välistä yhteistyömenettelyä; 6. Toivoo, että lainsäädäntöohjelman tehokkuutta työvälineenä voidaan lisätä laajentamalla suuntaa-antavaa aikataulua niin, että siihen sisältyy tietoa, joka koskee - ehdotusten oikeudellisia perusteita - todennäköistä päivämäärää, jolloin ehdotukset annetaan; 7. Muistuttaa komissiota sen lupauksesta antaa vuotuinen ohjelma periaatteessa aina lokakuussa; on tietoinen niistä poikkeuksellisista olosuhteista, jotka estivät tämän aikataulun noudattamisen vuodelle 1995; kehottaa komissiota kuitenkin antamaan vankkumattoman lupauksen laatia tulevaisuudessa lainsäädäntöohjelmat edellisen vuoden syksyllä tiiviissä yhteistyössä Euroopan parlamentin asianomaisten valiokuntien kanssa; toivoo, että tämän menettelyn aikana Euroopan parlamentin pääpiirteittäin esittämät prioriteetit sisällytetään lainsäädäntöohjelmaan; Ohjelma 8. Kiinnittää huomiota puutteisiin komission vuotta 1995 koskevassa ohjelmassa erityisesti seuraavilla alueilla: työttömyyden vastaiset toimenpiteet, kansalaisten oikeudet, sosiaalipolitiikka, kuluttajansuoja, ympäristönsuojelu, tasa-arvoiset mahdollisuudet ja petoksia ehkäisevät toimenpiteet; ilmoittaa omat vuoden 1995 lainsäädäntöohjelmaa koskevat prioriteettinsa ja vaatii: - että Euroopan unionin ensisijaisena prioriteettina on oltava taistelu Euroopassa vallitsevaa työttömyyttä vastaan, koska työttömyys tuo mukanaan sosiaalista syrjäytymistä ja lisää köyhyyttä, - että talouden modernisointiin tarvittavat toimenpiteet eivät saa vaarantaa taloudellisen ja sosiaalisen yhteenkuuluvuuden perusperiaatteita, tasa-arvoisia mahdollisuuksia ja tasa-arvoista julkisten palvelujen saatavuutta (terveys, koulutus, liikenne, energia ja televiestintä), - komissiota aloittamaan sisäisen keskustelun, jonka tavoitteena on saavuttaa kaikkien unionin politiikkojen ja ohjauskeinojen parempi ja tarkoituksenmukainen yhteistoiminta taloudellisen kehityksen, taloudellisen ja sosiaalisen yhteenkuuluvuuden, ympäristötavoitteiden ja alueellisen yhteisvastuun lujittamiseksi; 9. Vaatii erityisesti: a) Työllisyys ja taloudellinen ja sosiaalinen yhteenkuuluvuus aa) komissiota ehdottamaan taloudellisia suuntaviivoja, joiden tarkoituksena on muuttaa kasvu työpaikoiksi ja valmistella kokonaissuunnitelma 15 miljoonan työpaikan luomiseksi nykyhetkestä vuoteen 2000 mennessä. Tämän suunnitelman tulisi sisältää uusi kehitysmalli, joka perustuu «Delorsin valkoisen kirjan» 10 luvussa esitettyihin ajatuksiin, ottaen huomioon ekologisesti kestävän taloudellisen kasvun periaatteet, jotka tulisi esittää Valkoisessa kirjassa «Ympäristöstä ja työllisyydestä». Tästä kaikesta on keskusteltava Euroopan parlamentin ja komission järjestämässä työllisyyskonferenssissa syksyllä 1995; ab) aidon teollisuuspolitiikan laatimista, jonka päämääränä on kaikkien Euroopan teollisuudenalojen kilpailukykyisiksi tekeminen ja joka ottaisi huomioon molempien työmarkkinaosapuolten näkökannat; Bangemann II -työryhmän asettamista, niin että kaikki ne, joita tiedon valtaväylä koskee, voivat ottaa osaa keskusteluun; osuuskunnallisten yhteisöjen, keskinäisten yhteisöjen ja yhdistysten toimintaa on erityisesti rohkaistava koska sosiaalisella taloudella on tärkeä osa työpaikkojen luomisessa; komissiota kiirehtimään neuvostoa vakiinnuttamaan niin pian kuin mahdollista yhteisen kantansa ehdotuksista, jotka koskevat sosiaalisen talouden asemaa; ac) komissiota järjestämään kansallisten työvoimapolitiikkojen valvonta ja muistuttaa komissiota sen lupauksesta ottaa parlamentti mukaan monenvälisiin valvontatoimiin ja jäsenvaltioille annettavien suositusten laatimiseen; pyytää komissiota yhteistyössä Euroopan parlamentin kanssa kehittämään ehdotuksiaan sosiaalisesta lähenemisestä; ad) komissiota tunnustamaan rakennerahastojen roolin työpaikkojen luomisessa ja tämän vuoksi ottamaan tehtäväkseen varmistaa ohjelmien tehokas johto ja horisontaalinen integraatio, jotta ohjelmien vaikutus työllisyyspolitiikkaan olisi mahdollisimman suuri; ae) komissiota varmistamaan asianomaisten komissaarien välisen yhteistyön ja heidän tasapainoisen panoksensa politiikan kehittämiseen silloin, kun tietoyhteiskunta on kysymyksessä; af) sosiaalisen vuoropuhelun uudelleen aloittamista Euroopan tasolla; tällä pyritään neuvotteluihin eurooppalaisesta sosiaalisopimuksesta; ag) Euroopan sosiaalista ohjelmaa koskevan jarrutuksen lopettamista toteuttamalla 14 jäsenvaltion allekirjoittama sosiaalinen pöytäkirja, mitä tulee kaikkiin neuvostossa vireillä oleviin ehdotuksiin; ah) komissiota tarkastelemaan uudelleen talous- ja raha-asioiden neuvoston ja 'Molitor' -ryhmän laatimia strategiatapoja, ottaen perustakseen Kansainvälisen työjärjestön mietinnön, jonka mukaan työmarkkinoiden sääntelyn poistamisen tehokkuus työpaikkoja luovana välineenä on kyseenalainen; b) Talous- ja rahapolitiikka, ottaen erityisesti huomioon sen vaikutukset työllisyyteen ba) komissiota aloittamaan yleisen lähentymisen yhä tiiviimpään kansainväliseen yhteistyöhön raha-asiain alueella, minkä lopullisena päämääränä on saavuttaa hintojen vakaus, mistä puolestaan seuraa vakaat vaihtokurssit; bb) komissiota laatimaan ehdotuksen parlamentin osallistumisen kehittämiseksi, sillä sitä täytyy kuulla tekstiluonnoksista ennen kuin ne annetaan neuvostolle, laajoista talouspolitiikan lohkojen suuntaviivoista (EY-sopimuksen 103 artiklan 2 kohta), monenvälisen valvonnan kertomuksista (103 artiklan 3 kohta) ja kertomuksista ja suosituksista, jotka liittyvät laajan julkistalouden alijäämän olemassaoloon (104 c artikla) ja sen on saatava lopulliset tekstit samaan aikaan kuin neuvosto, bc) unionia ottamaan osaa maailmanlaajuiseen rahoitusjärjestelmän sääntelyn ja valvonnan yhdenmukaistamiseen, niin että sen vakaus voitaisiin säilyttää ja että kielteisiä vaikutuksia reaalitalouteen voitaisiin välttää; bd) Euroopan talous- ja rahaliiton huolellista valmistelua ja kansallisten talouspolitiikkojen valmistautumista täyttämään lähentymisen ehdot, jotta mahdollisimman monella jäsenvaltiolla olisi mahdollisuus osallistua; be) EMU:n viimeiseen vaiheeseen siirtymiseen tarvittavien lainsäädännöllisten toimenpiteiden valmistelua ja esittämistä viipymättä niin, että EMU:un voidaan siirtyä heti, kun ehdot ovat täytetty; vaatii, että yksityiskohdat eivät kärsi, kun työtä nopeutetaan; bf) yhteiseen valuuttaan siirtymistä koskevan vihreän kirjan esittämistä hyvissä ajoin ennen kesäkuun 1995 Eurooppa-neuvostoa sekä EMU:n edut tiivistävän, selittävän asiakirjan liittämistä vihreään kirjaan; bg) komissiota nopeuttamaan toimenpiteiden esittämistä sisämarkkinoiden saavuttamiseksi ja erityisesti niitä, joiden tarkoituksena on verojen yhdenmukaistaminen: - yhdenmukaistaa ALV:t ja ottaa käyttöön lopullinen ja tehokas järjestelmä, - jatkaa valmisteverojen yhdenmukaistamista, - antaa direktiivi «rajat ylittävistä» maksuista viipymättä; c) Ympäristö ca) komissiota aloittamaan vuonna 1995 neuvoston asetuksen (ETY) N:o 1210/90 20 artiklan mukaisen menettelyn, jolla perustetaan Euroopan ympäristötoimisto, ja tekemään ehdotuksen valvontatoimivallan jakamisesta yhteisön lainsäädännöllisten säännöksien suhteen; cb) uusien ehdotusten esittämistä niin, että yhteisön lainsäädäntö voidaan saattaa sopusointuun uusien jäsenmaiden korkeampien standardien kanssa; cc) muuttamaan viidettä ympäristöohjelmaa ETY-sopimuksen 130 s artiklan 3 kohdan mukaisen menettelyn mukaisesti; cd) komissiota ryhtymään toimenpiteisiin parlamentin 2. maaliskuuta 1995 päivätyn päätöslauselman mukaisesti koskien ilmastonsuojelustrategiaa Euroopan unionissa ((Istunnon pöytäkirja, osa II, kohta 3)); antamaan parlamentille ja neuvostolle tiedonannon hiilidioksidipäästöjen vähentämistavoitteista Euroopan unionissa vuosina 2005 ja 2010 ja vaatii, että vuoteen 2005 mennessä olisi saavutettava 20 % suuruinen vähennys; ce) direktiiviä vähimmäiskustannusten suunnittelusta (Least Cost Planning Directive); cf) olemassaolevan jätelainsäädännön ja yhteisön jätestrategian uudelleentarkastelua yhdistyneen Euroopan jätehuoltopolitiikkaa koskevan yleisen toimintaohjelman avulla; cg) ehdotusta direktiiviksi, joka koskee maaperän suojelua, johon sisältyy tiukat säännöt suojelusta saastuttavia aineita vastaan sekä säännökset kestävästä maaperän käytöstä (maankäyttö, eroosio, tiivistyminen); ch) maailmanlaajuisen strategian suunnittelua hiilidioksidipäästöjen vähentämiseksi ja Euroopan energia- ja hiilidioksidiveron asteittaiselle käyttöönotolle, joka kunnioittaa verorasituksen yhteneväisyyden periaatetta; ci) direktiiviä bentsolin määrän vähentämisestä bensiinissä, jossa rajoitetaan bentsolin, jonka uskotaan olevan karsinogeenistä, määrä alle yhteen prosenttiin; cj) pyrkimään teollisuuden eri alojen avulla kohti «viiden litran auton» käyttöönottoa (viiden litran keskimääräinen polttoaineen enimmäiskulutus sataa kilometriä kohden uusilta rekisteröitäviltä autoilta vuoteen 2005 mennessä); ck) komissiota sisällyttämään toimintaohjelmaansa aikaisemman esityksen lentokoneita koskeviksi NOx-normeiksi, joka luvattiin esittää vuonna 1993, mutta jota ei ole esitetty; cl) yleistä ja kattavaa toimintaohjelmaa melun torjumiseksi; cm) oikeudellisten säännösten laatimista vesistöjen suojelemiseksi fosfaateilta sekä rannikon ja meren saastumisen vähentämiseksi; cn) direktiiviä vaarallisten aineiden putkikuljetuksesta; co) tekemään ehdotuksen direktiiviksi, joka muuttaisi ympäristövastuuta koskevan lainsäädännön tehokkaaksi; cp) direktiiviä, joka antaa hallituksista riippumattomille ympäristönsuojelujärjestöille oikeuden yhteisöjen tuomioistuimeen yhteiskanteita ympäristöasioista; cq) valkoista kirjaa Keski- ja Itä-Euroopan maiden Euroopan unioniin liittymisen ympäristövaikutuksista; cr) vihreää kirjaa kaupasta ja ympäristöstä sekä toimenpiteitä, joilla voidaan tukea tasapuolisuutta ja solidaarisuutta kaupankäynnissä, kuten Euroopan parlamentti pyysi 19. tammikuuta 1994 antamassaan tasapuolisuutta ja solidaarisuutta pohjoisen ja eteläisen pallonpuoliskon välisessä kaupankäynnissä koskevassa päätöslauselmassa ((EYVL C 44, 14.2.1994, s. 119)); d) Kuluttajansuoja da) komissiota sitoutumaan vihreässä kirjassa, jossa käsitellään elintarvikkeisiin liittyviä oikeudellisia säännöksiä, selvästi elintarvikkeiden kuluttajaystävälliseen merkitsemiseen sekä laajentamaan yhteisössä voimassa olevaa merkitsemistä koskevaa lainsäädäntöä sen varmistamiseksi, että kuluttajat saavat selvää ja helposti ymmärrettävää tietoa myös mainonnassa esitettyjen väitteiden osalta; db) ehdotusta direktiiviksi epärehellistä mainontaa vastaan; e) Terveyspolitiikka ea) komissiota esittämään vertailevan tutkimuksen jäsenvaltioiden terveydenhoitojärjestelmistä yhteisön jäsenvaltioiden välisen parannetun yhteistyön tehokkuuskriteerien selvittämiseksi EY-sopimuksen 129 artiklan mukaisesti; eb) Euroopan unionin yhteisten standardien määrittämistä terveydenhuollon vähimmäistason varmistamiseksi; f) Ihmisoikeudet, kansalaisten oikeudet ja avoimuus fa) unionia ryhtymään tarvittaviin toimenpiteisiin, jotta Euroopan unioni voisi vuonna 1995 liittyä Euroopan yleissopimukseen ihmisoikeuksien ja perusvapauksien suojaamiseksi; fb) komissiota ehdottamaan kaikkia mahdollisia toimenpiteitä henkilöiden vapaan liikkuvuuden varmistamiseksi ja muistuttaa, että Euroopan parlamentin on ryhdyttävä toimenpiteisiin tämän Euroopan kansalaisten olennaisen oikeuden suojelemiseksi; fc) direktiiviehdotuksen hyväksymistä rasismin, muukalaisvihan ja juutalaisvihan torjumiseksi, ja revisionististen toimien ja polttouhrien kieltäminen; fd) maahanmuuttoa koskevan puitedirektiivin laatimista, jota seuraa erityiset direktiivit, jotka koskevat perheiden saattamista jälleen yhteen, työmarkkinoille osallistumista, ammattikoulutusta, paluuta kotimaahan ja tilapäisten työntekijöiden asemaa; fe) ehdotusta seurata kuluttajien oikeusturvaa koskevaa vihreää kirjaa, jonka tarkoituksena on yksinkertaistaa ja nopeuttaa rajat ylittävien kiistojen ratkaisua ja parantaa sekä oikeusavun saantia että laatua; ff) komissiota työskentelemään yhdessä parlamentin kanssa yhteisten käyttäytymissääntöjen laatimiseksi, joilla säädellään lobbaajien toimintaa taaten näiden toimien avoimuus; fg) komissiota tekemään päätöksen kansalaisten oikeudesta saada tietoja, jossa komissio sitoutuu julkaisemaan Euroopan yhteisöjen virallisessa lehdessä kaikki lainsäädäntösuunnitelmat sekä niiden aikataulun, jotta kansalaiset ja yritykset voivat ilmoittaa niistä mielipiteensä, sekä perustaa julkisen rekisterin, johon merkitään kaikki, joita komissio on kuullut tai jotka ovat antaneet lausunnon; fh) komissiota tekemään päätöksen, jossa komissio sitoutuu saattamaan asian käsiteltäväksi yhteisön tuomioistuimessa sakkojen määräämiseksi, jos jäsenvaltio ei vuoden kuluessa toteuta tuomioistuimen tuomion täytäntöönpanemiseksi tarvittavia toimenpiteitä (EY:n perustamissopimuksen 171 artikla); g) Oikeusasiat ehdotusta direktiiviksi, jolla yhdenmukaistetaan niitä lakeja, asetuksia ja hallintosäännöksiä, jotka liittyvät useissa jäsenvaltioissa toimivien liikeyritysten uudelleen järjestelyyn ja lopettamiseen (varattomuuden takia), h) Tasa-arvoiset mahdollisuudet tasa-arvoa koskevien näkökantojen huomioonottamista kaikilla politiikkojen eri aloilla; erityisesti naisten ja miesten tasa-arvoisia mahdollisuuksia koskevaa neljättä toimintaohjelmaa koskevien vireillä olevien direktiivien hyväksymistä mahdollisimman pian seuraavilla aloilla: - epätyypilliset työsuhteet - naisten ja miesten tasa-arvoinen kohtelu pakollisissa ja vapaaehtoisissa sosiaaliturvajärjestelyissä - todistustaakan muuttaminen päinvastaiseksi syrjintätapauksissa - seksuaalinen ahdistelu - vanhempainloma jotta poistettaisiin naisiin työmarkkinoilla yhä kohdistuva syrjintä; i) Julkiset palvelut ia) unionin kansalaisten tasa-arvoisuutta, joka varmistaa kaikille tasa- arvoiset mahdollisuudet saada julkisia peruspalveluja. Talouden modernisointia ei saa toteuttaa kuluttajien kustannuksella; komissiota esittämään kaikkia aloja, eikä vain postipalveluja, koskevan 'ylikansallisten palveluiden' määritelmän, koska eri aloihin jakamista ei voida hyväksyä; ib) poliittista ratkaisua parlamentin 17. maaliskuuta 1993 antamien lausuntojen mukaisesti, koskien ehdotuksia direktiiveiksi sähkön ja maakaasun (( EYVL C 329, 6.12.1993, s. 150 ja 182)) sisämarkkinoista; tämän ehdotuksen perustumista EY-sopimuksen 100 a artiklaan ja torjuu kaikki yritykset, joiden mukaan näiden määräysten pitäisi perustua jollekin muulle oikeudelliselle perustalle (toisien direktiivien tai päätösten avulla, joiden perustana on 90 artikla); ic) julkisten palveluiden ja julkisen hallinnon muodollista tunnustamista yhteisön aluepolitiikan toimeenpanossa ja pyrittäessä taloudellisen ja sosiaalisen yhteenkuuluvuuden päämäärään; id) komissiota pidättymään soveltamasta Ey-sopimuksen 90 artiklan 3 kohtaa paitsi poikkeustapauksissa ja parlamenttia kuultuaan, ja välttämään sen soveltamista missään direktiivien laadintaan liittyvässä asiassa; j) Tiedotusvälineiden keskittyminen ja tiedon ja kulttuurien moniarvoisuus ja) komissiota esittämään mahdollisimman nopeasti direktiivin, jolla säädetään ja rajoitetaan tiedotusvälineiden keskittymistä ja kannustetaan moniarvoisuutta Euroopan unionissa; komissiota hyväksymään huhtikuussa 1995 tarkistetun direktiivin, joka koskee televisiota ilman rajoja siten, että Euroopan audiovisuaalisen tuotannon jakeluosuuksia koskevat soveltamistoimet säilytetään ja niitä kehitetään edelleen, ja ehdottamaan elokuvateollisuutta ja audiovisuaalista alaa koskevan takuurahaston perustamista; jb) komissiota ehdottamaan tietoyhteiskuntaa kehitettäessä vihreän kirjan antamista älyllisestä omaisuudesta ja ottamaan huomioon tietoyhteiskunnan vaikutus demokratiaan, työllisyyteen, opetukseen, yksityisyyden ja kansalaisoikeuksien suojelemiseen ja kulttuuriin; jc) arkkitehtonisen perinnön suojelua koskevaa ohjelmaa, käyttäen hyväksi Euroopan audiovisuaalisia tiedotusvälineitä; k) Energia ja tutkimus ka) erityistä ehdotusta, joka kattaa kaikki toimenpiteet uusiutuvien energiamuotojen käytön edistämiseksi; kb) tiedonantoa EHTY- ja Euratom- sopimusten tulevaisuudesta; kc) että, ehdotus neljännen tutkimuspuitesopimuksen uudelleen rahoitukselle esitetään hyvissä ajoin, niin että parlamentti voi tarkastella sitä demokraattisesti hyväksyttävissä olosuhteissa; kd) parantamaan huomattavasti hallinnollisia menettelyjä, jotta pk- yritykset voivat osallistua tutkimuksen ja teknologisen kehittämisen ohjelmiin, erityisesti ottamalla käyttöön tehokkaita tiedotustoimenpiteitä ja yksinkertaistamalla sääntöjä; ke) pitkäaikaista politiikkaa avaruus- ja ilmailualalle; l) Kuljetus ja matkailu la) direktiivejä, jotka koskevat kuljetusalan työaikoja ja asetuksen (ETY) N:o 3820/85 tarkistusta, joka koskee tiettyjen maantiekuljetuksia koskevien sosiaalisten määräysten yhdenmukaistamista, joihin sisältyy 'työssäoloajan' käsite; lb) välittömästi ehdotuksia toimenpiteiksi, joita tarvitaan edelleen liikenteen sisämarkkinoiden saavuttamiseksi ja kehottaa komissiota ottamaan täyden hyödyn sille perustamissopimuksessa myönnetyistä valtuuksista, jotta jäsenvaltiot sisällyttävät yhteisön lainsäädännön kansalliseen oikeuteen; lc) jättämään välittömästi ehdotuksen institutionaalisesta ja teknisestä asetuksesta, joka koskee lentoliikenteen hallintoa ja valvontaa valkoisen kirjan asemasta; ld) komissiota saattamaan päätökseen myöhässä olevan matkailua koskevan vihreän kirjansa niin pian kuin mahdollista; m) Talousarvio ja talousarvion valvonta ja taistelu petoksia vastaan ma) konkreettisia ehdotuksia: - talousarviota koskevan kurinalaisuuden tiukentamiseksi sekä komissiossa että jäsenvaltioissa, - petosten vastaiseen toimintaan erikoistuneen yksikön (UCLAF) uudelleen järjestelystä, jonka on johdattava toimenpiteitä petoksia vastaan, - jäsenvaltioiden roolista unionin talousarviota koskevien petosten ehkäisemiseksi, - raha-asiain hallinnon ja valvonnan parantamisesta, erityisesti aluerahastojen osalta, jotka muodostavat 36 % unionin talousarviosta; mb) ehdotusta menojen luokittelusta; mc) mietintöä maatalousmenoista Keski- ja Itä-Eurooppaan laajentumisen yhteydessä; md) komissiota käynnistämään myönteisiä aloitteita Lomén rahoituksen liittämiseksi talousarvioon, jolloin parlamentilla olisi erittäin tarpeellinen mahdollisuus demokraattisen valvonnan suorittamiseen; me) mahdollisuutta keskeyttää yksipuolisesti kaikilla yhteisön politiikan aloilla suoritettavat maksut, jos jäsenvaltiot eivät perustamissopimuksen 209 a artiklan vastaisesti pysty suojaamaan unionin taloudellisia etuja; mf) kehottaa myös komissiota antamaan etusijan Essenin huippukokouksen perusteella laadittavien kertomusten, joista ilmenee jäsenvaltioiden oma toiminta yhteisön taloudellisen edun suojelemiseksi niiden omaa etua vastaavalla tavalla, loppuun saattamiselle; n) Maatalous ja kalastus na) seuraavat kohdat lisätään lainsäädäntöohjelmaan: - puiteasetuksen laatiminen, jonka avulla määrätään integroidun maaseudun kehitystä koskevan aidon politiikan perusperiaatteet; - parlamentin lainsäädännöllisen aloitteen tukeminen (139 b artikla), jonka tarkoituksena on luoda unionin metsäpolitiikkaa koskeva yleisstrategia; - yhteisen maatalouspolitiikan uudistamista koskevien sääntöjen yksinkertaistaminen, jota ovat pyytäneet sekä Euroopan parlamentti useissa lausunnoissa että jäsenvaltiot useissa muistioissa; - uusiutuvien raaka-aineiden edistäminen ja parempi tutkimus- ja koehankkeiden yhteensovittaminen, jotta tätä lupaavaa tulevaisuudenalaa voidaan hyödyntää tehokkaasti; nb) vihreän kirjan esittäminen kalastusalusten työ- ja turvallisuusehdoista; nc) ehdotuksia erityisestä Välimerenpolitiikasta; nd) erityisiä ehdotuksia, jotka koskevat työttömyyttä kalastuksen alalla, joka johtuu ympäristö- ja talousongelmien aiheuttamasta yleisestä kalavarojen vähenemisestä; ne) komissiota ryhtymään tarpeellisiin lainsäädännöllisiin ja hallinnollisiin toimenpiteisiin, joilla kehitysmaiden kanssa solmitut kalastussopimukset liitetään Euroopan unionin kehitysyhteistyöpolitiikkaan; o) Ulkoasiat ja kehityspolitiikka oa) komissiota laatimaan valkoisen kirjan yhteisestä eurooppalaisesta ulko- ja turvallisuuspolitiikasta; tekemään vuoden 1996 hallitusten väliseen konferenssiin valmistauduttaessa ehdotuksia demokratiavajeen poistamiseksi ulkopolitiikan alalla; toimimaan tällä välin toimielinten välisen sopimuksen loppuunsaattamiseksi, joka mahdollistaa parlamentin mahdollisimman tehokkaan osallistumisen YUTP:n muotoiluun ja täytäntöönpanoon; ob) aidon yhteisen puolustuspolitiikan laatimista. On sitä mieltä, että Euroopassa vallitsevan rauhan takaaminen on ensisijaisesti eurooppalaisten tehtävä. NATO, WEU, Pohjois-Atlantin yhteistyöneuvosto ja ETYJ ovat tämän yhteisen turvallisuusjärjestelmän tärkeitä osatekijöitä koko Euroopalle; oc) kehittämään jatkuvasti sen liittymistä edeltävää strategiaa Keski- ja Itä-Euroopan maiden sekä Maltan ja Kyproksen osalta, ja haluaa osallistua täysin tähän työhön; od) rauhan ylläpitämistä yhteistyön avulla. Maailman rikkaudet on jaettava oikeudenmukaisesti. Komissiota pyydetään sen vuoksi tekemään aloite suostutellakseen neuvoston mitätöimään kehitysmaiden ja erityisesti AKT-maiden monenkeskiset, kahdenkeskiset ja kaupalliset velat. Kauppapoliittisten näkökohtien kyseessä ollessa on tarkoituksenmukainen kaupankäynnin etuuksia koskeva järjestelmä pidettävä yllä AKT-maille. Keski- ja Etelä-Amerikan sekä Aasian osalta on jatkettava työtä Mercosurin kanssa tehtävän sopimuksen ja Meksikon kanssa tehtävän kumppanuussopimuksen aikaansaamiseksi sekä voimakkaasti jatkettava uuden strategian täytäntöönpanoa Aasiassa; Kehitysmaiden toimenpiteitä, jotka koskevat koulutusta, terveyttä, työpaikkojen luomista, ja maaseudun ja kaupunkien kehittämistä on rohkaistava eurooppalaisen jälleenrakennus- ja kehitysohjelman avulla; oe) komissiota ehdottamaan oikeudellisia perustoja, jotka sallivat parlamentin osallistua täysin Etelä-Afrikan ja Lomén sopimuksen allekirjoittajamaiden kanssa tehtävien sopimusten loppuunsaattamiseen; of) komissiota antamaan panoksensa ja panemaan liikkeelle kaikki saatavilla olevat voimavarat, jotta voidaan perustaa uusi kehys EU:n ja EU:n ulkopuolisten Välimeren alueen maiden välisille suhteille; Helsingin prosessista saatujen myönteisten kokemusten perusteella voidaan odottaa, että tämän kehyksen myötä saataisiin aikaiseksi Euroopan ja Välimeren alueen maiden turvallisuus-, yhteistyö- ja kehityskonferenssi Välimeren alueella; p) Sisäasiat pa) komissiota hyödyntämään tehokkaammin EU:sta tehdyn sopimuksen VI osaston sille antamia mahdollisuuksia ja K.3 artiklan 2 kohdan mukaista mahdollisuutta tehdä ehdotuksia; että parlamentti pidetään ajan tasalla ja sitä kuullaan K.6 artiklan mukaisesti ja että sille annetaan mahdollisuus saada kokonaiskuva; pb) komissiota täysin hyödyntämään kolmannen pylvään tarjoamia mahdollisuuksia K.9 artiklan mukainen menettely mukaan lukien; q) Yhteisön virkamieskunta qa) komissiota jättämään ehdotuksen, jolla otettaisiin käyttöön erityistoimenpiteitä Euroopan parlamentin virkamiesten ja väliaikaisen henkilökunnan palveluksen päättämisestä Euroopan unionin 1. tammikuuta 1995 tapahtuneen laajennuksen jälkeen; r) Hallitusten välinen konferenssi vuonna 1996 ra) komissiota ottamaan huomioon, että harkintaryhmässä olevat kaksi Euroopan parlamentin edustajaa ovat ryhmän täysiarvoisia jäseniä, joilla on sama asema kuin jäsenvaltioiden ja komission edustajilla; rb) että komissio osoittaa kertomuksessaan ja tarkkailuryhmässä toimivien edustajiensa kautta solidaarisuutensa parlamentille merkittävien toimielinuudistusten osalta, jotka on toteutettava hallitusten välisessä konferenssissa vuonna 1996 parlamentin vahvistamiseksi laajentamalla erityisesti yhteispäätösmenettelyä; 10. Pyytää neuvostoa ilmaisemaan näkökantansa ja ottamaan täysipainoisesti osaa neuvotteluihin, jotka ovat tarpeellisia vuoden 1995 lainsäädäntöohjelman täytäntöönpanemiseksi; 11. Pyytää puhemiestään pääsemään näillä perusteilla yhteisymmärrykseen komission puheenjohtajan kanssa vuoden 1995 lainsäädäntöohjelmasta; 12. Pyytää puhemiestään välittämään tämän päätöslauselman komissiolle, neuvostolle, jäsenvaltioiden parlamenteille, talous- ja sosiaalikomitealle sekä alueiden komitealle.